ईरानी विदेश मंत्री बोले- यह जल्दी होगा, ईद पर बातचीत के बाद लिया फैसला
Saudi Arabia and Iran to Open Embassies in Each Other's Capitals   ईरान के विदेश मंत्री हुसैन आमिर अब्दुल्लाह ने लेबनान की राजधानी बेरूत में इसकी जानकारी दी।
सऊदी अरब और ईरान कुछ ही दिनों के भीतर एक-दूसरे की राजधानी में अपनी ऐंबैसी यानी दूतावास खोलने जा रहे हैं। ईरान के विदेश मंत्री हुसैन आमिर अब्दुल्लाह ने लेबनान की राजधानी बेरूत में इसकी जानकारी दी। हालांकि, अब्दुल्लाह ने ऐंबैसी खुलने की तारीखों का खुलासा नहीं किया।
उन्होंने बताया कि ईद पर सऊदी अरब के विदेश मंत्री से उनकी फोन पर बात हुई थी। जिसमें तय हुआ था कि हम कुछ ही दिनों में ऐंबैसी खोल लेंगे। दरअसल, सऊदी अरब और ईरान ने बिगड़ते संबंधों के बीच 2016 में डिप्लोमैटिक रिलेशन खत्म कर लिए थे। इसके बाद पिछले महीने चीन ने दोंनों के बीच समझौता कराया था।
12 साल बाद सीरिया जाएंगे ईरान के राष्ट्रपति
अब्दुल्लाह ने ये भी बताया कि ईरान के राष्ट्रपति इब्राहिम रईसी 12 साल बाद सीरिया जाएंगे। ये 2011 में वहां जंग शुरू होने के बाद ईरान के राष्ट्रपति की पहली विजिट होगी। ईरान सालों से सीरिया के राष्ट्रपति बशर अल असद की विद्रोहियों से लड़ने और सत्ता में बने रहने के लिए मदद कर रहा है। सऊदी अरब और ईरान के संबंध बेहतर होने से मिडिल ईस्ट में कई तरह के संघर्ष रुकने की संभावनाएं हैं।
दरअसल, सऊदी और ईरान में अरब देशों के बीच दबदबे को लेकर होड़ रही है। सऊदी सुन्नी बहुल देश है, जबकि ईरान की ज्यादातर आबादी शियाओं की है। इस वजह से दोनों आपस में एक-दूसरे के खिलाफ रहे हैं। यमन में जहां हूती विद्रोहियों को ईरान का साथ मिला, वहीं वहां की सरकार का सऊदी ने समर्थन किया। ऐसा ही सीरिया में भी देखने को मिला जहां सऊदी ने विद्रोहियों की मदद की तो ईरान ने बशर अल असद की सरकार का साथ दिया। अलजजीरा के मुताबिक अब दोनों देशों में रिश्ते ठीक होने से उम्मीद है कि दूसरे देशों में भी इनकी वजह से हो रहे संघर्ष और लड़ाईयां थमेंगी।
मैप में देखें अरब देशों में किस समुदाय का दबदबा है
जो काम अमेरिका नहीं कर पाया चीन ने कर दिखाया
सऊदी और ईरान के बीच रिश्तों को सुधारने की कई देश कोशिश कर चुके थे। इंटरसेप्ट की रिपोर्ट के मुताबिक अमेरिका में सत्ता में आने के बाद राष्ट्रपति जो बाइडेन ने दो साल में यमन के गृह युद्द को बंद करवाने का वादा किया था। वो सऊदी और ईरान की दुश्मनी की वजह से वादा पूरा नहीं कर पाए। जिसे चीन ने पूरा किया है।
11 मार्च को चीन की राजधानी बीजिंग में ईरान और सऊदी अरब के बीच अहम समझौता हुआ। जो चीन ने करवाया। दरअसल, सात साल पहले सऊदी अरब ने ईरान के लिए जासूसी के आरोप में 32 शिया मुसलमानों के खिलाफ मुकदमा शुरू किया था। इसमें 30 सऊदी अरब के ही नागरिक थे। ईरान ने बदला लेने की धमकी दी थी। इसके बाद, सऊदी अरब ने ड्रग स्मगलिंग के आरोप में ईरान के तीन नागरिकों को सजा-ए-मौत दे दी। दोनों देश जंग की कगार पर पहुंच गए। इस दौरान अमेरिका सऊदी की मदद के लिए आया।
रिपोर्ट में कहा गया है कि हथियार सप्लाई करने की पॉलिसी पर चलने के कारण अमेरिका की मिडल ईस्ट में ऐसी छवि नहीं रह गई थी कि उसे शांति स्थापित करवाने के लायक समझा जा सके। जिसका चीन ने फायदा उठाया है। सऊदी और ईरान के बीच समझौता करवा कर चीन ने यमन में जंग खत्म करने के लिए रास्ता खोल दिया।